  Майя Бывальцева 1-тӥ тулыспалэ Ижкарысь пыктос висёнъёсъя элькун эмъяськонни (Ленин урам, 102) вань калыклы ӧсъёссэ усьтоз. Эмчиос ку вылысь но гадьёсысь потосъёсты эскерозы. Со сярысь Удмуртиысь тӧролэн но кивалтэтлэн пресс-службазы ивортэ. 9 часысен 14 часозь онкологъёс дунтэк прием нуозы. Учкем бере эмчиос ватсаса эскеронъёсы лэзьыны быгатозы 31-тӥ толшоре 16 часысен 18 часозь эмчиос доры гожтӥськыны луоз, жингыртоно 8 (3412) 68-25-79. Ижкарын улӥсьёс регистратураын гожтӥськыны быгато. Приёме мыныку сьӧре паспорт но эм утетъя полис кутоно. Ватсалом, Росси азьмуртэз кичӧлтэм «Здравоохранение» йӧскалык ӵектосын одӥгез валтӥсез луэ пыктос висёнъёсын нюръяськонъя 2018-2024 аръёслы чаклам федерал ӵектос. Гадьын пыктосъёс туннэ нылкышноослэн пыктос висёнъёссы пӧлын нырысетӥ инты басьто. Эмчиослэн тыршеменызы, элькунын улӥсьёслэн сак луэменызы, ужан тӥрлыкез выльдэмен валче гадьын кылдэм ракез I-II стадиосын ӵемгес шараяны кутскизы. 2018-тӥ арын 68,1 процентаз учырын висёнэз кутсконаз шедьтӥзы ке, 2019-тӥ арын – 75,2 процентаз. Кышкыт через I-II стадиосын шараян туж кулэ, угось о адямиез быдэсак эмъяны луонлык сётэ. Йӧскалык ӵектос улсын 2020-тӥ арын Пыктос висёнъёсъя С. Г. Примушко нимо элькун диспансерын ужан тӥрлыкез выльдозы. Отчы 33 выль тӥрлык вуоз, со пӧлын ускорительёс, рентгенотерапия но УЗИ аппаратъёс но мукетыз.  Тодэ вайытом, кылем ар пумын Можгаысь но Эграысь ёрос эмъюртъёсын Пыктосъёсын висисьёслы амбулатори юрттэт сётонъя центръёс усьтӥзы, озьы ик выль маммографъёс басьтӥзы.  Тегъёс: Мерлык Тазалык Ижкар Удмуртия тазалыкезутён пыктос  